Skul Srɔtoi lɛ Tsɔseɔ Shiɛlɔi Koni Amɛshiɛ ni Amɛtsɔɔ Nii Taakɛ Yesu Fee Lɛ | Nyɔŋmɔ Maŋtsɛyeli Lɛ\nKANEMƆ YƐ Afrikaans Albania Amerika Mumuii Awiemɔ Amharic Arabic Armenia Armenia (West) Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Blɔfo Bulgaria Cambodia Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatia Czech Dangme Denmark Drehu Dutch Efik Estonia Ewe Fiji Finland Fon French Ga Georgia Germany Guarani Gun Haitian Creole Hausa Hebri Hela Herero Hiligaynon Hindi Hungary Iceland Igbo Iloko Indonesia Isoko Italia Japan Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Kwangali Kwanyama Laos Latvia Lingala Lithuania Lunda Luo Luvale Macedonia Macua Malagasy Malay Malayalam Malta Mauritia Creole Maya Moore Myanmar Ndebele Ndebele (Zimbabwe) Ndonga Nepali Nias Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Poland Portuguese (Brazil) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sena Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenia Spania Sranantongo Swahili Swahili (Congo) Swati Sweden Tagalog Tahiti Tamil Tatar Telugu Thailand Tigrinya Tiv Totonac Tshiluba Tshwa Tsonga Turkey Turkmen Tuvalu Twi Tzotzil Ukrain Umbundu Venda Vietnam Wallis Waray-Waray Wolaita Xhosa Yoruba Zande Zapotec (Isthmus) Zulu\nMaŋtsɛyeli Shiɛlɔi lɛ Atsɔsemɔ\nBɔ ni teokrase skul srɔtoi lɛ yeɔ ebuaa Maŋtsɛyeli shiɛlɔi lɛ ni amɛtsuɔ sɔ̃i ni akɛwoɔ amɛdɛŋ lɛ ahe nii jogbaŋŋ\n1-3. Mɛni Yesu fee kɛlɛɛ shiɛmɔ nitsumɔ lɛ mli, ni mɛɛ sanebimɔi enɛ kɛbaa?\nYESU kɛ afii enyɔ shiɛ yɛ Galilea niiaŋ fɛɛ. (Kanemɔ Mateo 9:35-38.) Etee maŋtiasei kɛ akrowai srɔtoi amli eyatsɔɔ nii yɛ kpeehei lɛ, ni eshiɛ Maŋtsɛyeli lɛ he sane kpakpa lɛ. He fɛɛ he ni eyashiɛɔ yɛ lɛ, mɛi babaoo baboɔ lɛ toi. Yesu kwɛ ni ena akɛ “nikpamɔ lɛ fá,” no hewɔ lɛ ehe miihia ni aná nitsulɔi babaoo.\n2 Yesu to gbɛjianɔ koni elɛɛ shiɛmɔ nitsumɔ lɛ mli. Yɛ mɛɛ gbɛ nɔ? Ehala kaselɔi 12 ni ‘etsu amɛ koni amɛyashiɛ Nyɔŋmɔ Maŋtsɛyeli lɛ.’ (Luka 9:1, 2) Ekolɛ, no mli lɛ ekaselɔi nɛɛ yɛ sanebimɔi komɛi yɛ bɔ ni esa akɛ amɛtsu nitsumɔ lɛ amɛhã lɛ he. Shi dani Yesu baawo amɛ gbɛ lɛ, ejɛ suɔmɔŋ ehã amɛ nɔ ko ni eŋwɛi Tsɛ kɛhã lɛ—tsɔsemɔ.\n3 Enɛ hãa sanebimɔi pii baa jwɛŋmɔŋ agbɛnɛ: Mɛɛ tsɔsemɔ Yesu nine shɛ nɔ kɛjɛ e-Tsɛ lɛ ŋɔɔ? Mɛɛ tsɔsemɔi Yesu kɛhã ebɔfoi lɛ? Ni ŋmɛnɛ hu—ani Mesia Maŋtsɛ lɛ etsɔse esɛɛnyiɛlɔi lɛ koni amɛnyɛ amɛtsu amɛsɔɔmɔ nitsumɔ lɛ? Kɛ́ etsɔse amɛ lɛ, belɛ mɛɛ gbɛ nɔ?\n“Bɔ ni Mi-Tsɛ Tsɔɔ Mi lɛ, Nakai Miwieɔ”\n4. Mɛɛ be Yesu Tsɛ tsɔɔ lɛ nii, ni yɛ nɛgbɛ?\n4 Yesu fee lɛ faŋŋ akɛ, e-Tsɛ ji mɔ ni tsɔɔ lɛ nii. Be ko ni Yesu shiɛɔ lɛ, ekɛɛ akɛ: “Bɔ ni mi-Tsɛ tsɔɔ mi lɛ, nakai miwieɔ.” (Yoh. 8:28, Ga Biblia hee) Mɛɛ be atsɔɔ Yesu nii, ni yɛ nɛgbɛ? Ekã shi faŋŋ akɛ, abɔi Nyɔŋmɔ kromɔ Bi lɛ nitsɔɔmɔ be ni abɔ lɛ sɛɛ nɔŋŋ. (Kol. 1:15) Bi lɛ kɛ e-Tsɛ hi ŋwɛi, ni eye afii babaoo ko ni anyɛŋ atsɔɔ kɛbo ‘Tsɔɔlɔ Kpeteŋkpele’ lɛ toi, ni ekase enifeemɔi hu. (Yes. 30:20) Enɛ hã Bi lɛ ná e-Tsɛ lɛ sui, enitsumɔi, kɛ eyiŋtoi ahe tsɔsemɔi babaoo.\n5. Mɛɛ gbɛtsɔɔmɔi ni kɔɔ nitsumɔ ni Bi lɛ baatsu yɛ shikpɔŋ lɛ nɔ lɛ he Tsɛ lɛ kɛhã lɛ?\n5 Yɛ be ni sa mli lɛ, Yehowa hã e-Bi lɛ le nitsumɔi ni ebaahã ebatsu yɛ shikpɔŋ nɛɛ nɔ. Susumɔ gbalɛ ko ni tsɔɔ wekukpãa ni kã Tsɔɔlɔ Kpeteŋkpele lɛ kɛ ekromɔ Bi lɛ teŋ lɛ he okwɛ. (Kanemɔ Yesaia 50:4, 5.) Gbalɛ lɛ tsɔɔ mli akɛ, Yehowa tsĩɛɔ e-Bi lɛ hiɛ “daa leebi.” Sane nɛɛ feɔ tsɔɔlɔ ko ni tsĩɛɔ enikaselɔ lɛ hiɛ leebi mra koni etsɔɔ lɛ nii lɛ he mfoniri. Wolo ko ni gbalaa Biblia lɛ mli lɛ wie akɛ: “Kɛ́ wɔɔkɛɛ yɛ gbɛ ko nɔ lɛ, Yehowa . . . ŋɔɔ bi lɛ kɛyaa skul taakɛ eji yɛ nikaselɔ gbɛfaŋ lɛ, ni etsɔɔ lɛ nɔ ni esa akɛ eshiɛ kɛ bɔ ni ebaafee lɛ ehã.” Yɛ nɔ ni wɔbaakɛɛ eji ŋwɛi skul nɛɛ mli lɛ, Yehowa tsɔɔ e-Bi lɛ ‘nɔ ni esa akɛ ekɛɛ kɛ nɔ ni esa akɛ ewie.’ (Yoh. 12:49) Tsɛ lɛ tsɔɔ e-Bi lɛ bɔ ni atsɔɔ nii hu. * Be ni Yesu yɔɔ shikpɔŋ lɛ nɔ lɛ, ekɛ tsɔsemɔ ni ená lɛ tsu nii jogbaŋŋ yɛ esɔɔmɔ nitsumɔ lɛ mli, ni ekɛtsɔse esɛɛnyiɛlɔi lɛ hu koni amɛnyɛ amɛtsu amɛsɔɔmɔ nitsumɔ lɛ jogbaŋŋ.\n6, 7. (a) Mɛɛ tsɔsemɔ Yesu kɛhã ekaselɔi lɛ, ni mɛni no ye ebua amɛ koni amɛfee? (b) Mɛɛ tsɔsemɔi nɛkɛ Yesu ekwɛ koni esɛɛnyiɛlɔi ni yɔɔ ŋmɛnɛ lɛ aná?\n6 Taakɛ atsĩ tã yɛ shishijeegbɛ lɛ, mɛɛ tsɔsemɔ Yesu kɛhã ekaselɔi lɛ? Mateo yitso 10 lɛ tsɔɔ mli akɛ, ekɛ gbɛtsɔɔmɔi pɔtɛɛ ni kɔɔ shiɛmɔ nitsumɔ lɛ he hã amɛ, ni nibii ni nyiɛ sɛɛ nɛɛ hu fata he: he ni esa akɛ ashiɛ yɛ (kuku 5, 6), sane ni esa akɛ ashiɛ (kuku 7), bɔ ni ehe hiaa ni amɛkɛ amɛhiɛ afɔ̃ Yehowa nɔ (kuku 9, 10), bɔ ni esa akɛ amɛkɛ mɛi ni amɛbaanina yɛ shĩai lɛ awie ahã (kuku 11-13), bɔ ni amɛbaatsu saji ahe nii amɛhã kɛ́ mɛi hereee amɛ (kuku 14, 15), kɛ bɔ ni esa akɛ amɛfee amɛnii amɛhã kɛ́ aawa amɛyi (kuku 16-23). * Tsɔsemɔ ni yɔɔ faŋŋ ni Yesu kɛhã ekaselɔi lɛ ye bua amɛ jogbaŋŋ ni amɛnyɛ amɛtsu sane kpakpa shiɛmɔ nitsumɔ lɛ yɛ klɛŋklɛŋ afii 100 Ŋ.B.\n7 Ni ŋmɛnɛ hu? Yesu, ni ji Nyɔŋmɔ Maŋtsɛyeli lɛ nɔ Maŋtsɛ lɛ etuu nitsumɔ kpele ko ewo ekaselɔi lɛ adɛŋ, no ji ní amɛshiɛ ‘Maŋtsɛyeli lɛ he sane kpakpa lɛ amɛtsɔɔ je nɛŋ fɛɛ, ní amɛkɛye jeŋmaji lɛ fɛɛ odase.’ (Mat. 24:14) Ani Maŋtsɛ lɛ etsɔse wɔ bɔ ni afee ni wɔnyɛ wɔtsu nitsumɔ ni he hiaa fe fɛɛ nɛɛ? Anɔkwa, etsɔse wɔ! Maŋtsɛ lɛ ejɛ ŋwɛi ekwɛ koni atsɔse esɛɛnyiɛlɔi lɛ ní amɛle bɔ ni ashiɛɔ ahãa mɛi ni bɛ asafo lɛ mli lɛ, kɛ bɔ ni atsuɔ sɔ̃i krɛdɛi komɛi ahe nii yɛ asafo lɛ mli.\nAtsɔse Nyɔŋmɔ Webii akɛ Shiɛlɔi\n8, 9. (a) Mɛɛ yiŋtoo titri hewɔ ato Teokrase Sɔɔmɔ Skul lɛ shishi? (b) Teokrase Sɔɔmɔ Skul lɛ eye ebua bo koni onyɛ otsu osɔɔmɔ nitsumɔ lɛ jogbaŋŋ fe tsutsu lɛ yɛ mɛɛ gbɛ nɔ?\n8 Yehowa asafo lɛ ejɛ jeeŋmɔ etsɔ kpokpaa nɔ kpeei, kpeei wuji, kɛ asafoŋ kpeei, tamɔ Sɔɔmɔ Kpee lɛ, anɔ etsɔse Nyɔŋmɔ webii lɛ kɛhã shiɛmɔ nitsumɔ lɛ. Kɛ̃lɛ, kɛjɛ afi 1940 afiiaŋ lɛ nyɛmimɛi hii ni nyiɛɔ asafo lɛ hiɛ yɛ asafo lɛ nitsumɔhe yitso lɛ je shishi amɛto gbɛjianɔ koni atsɔ skul srɔtoi anɔ atsɔse nyɛmimɛi lɛ.\n9 Teokrase Sɔɔmɔ Skul. Taakɛ wɔna yɛ yitso ni tsɔ hiɛ lɛ mli lɛ, abɔi skul nɛɛ feemɔ yɛ afi 1943. Ani ato skul nɛɛ shishi koni akɛtsɔse mɛi ni amɛhe asa kɛ wiemɔ hamɔ yɛ asafoŋ kpeei ashishi pɛ? Dabi. Yiŋtoo titri hewɔ ni ato skul nɛɛ shishi lɛ tsakeko, no ji, koni akɛtsɔse Nyɔŋmɔ webii lɛ ni amɛkɛ amɛnikeenii ni ji wiemɔ lɛ ajie Yehowa yi yɛ shiɛmɔ nitsumɔ lɛ mli. (Lala 150:6) Skul nɛɛ yeɔ ebuaa nyɛmimɛi fɛɛ ní kɛ amɛhe woɔ mli lɛ ni amɛtsɔmɔɔ Maŋtsɛyeli shiɛlɔi ni nitsumɔ mɔɔ shi jogbaŋŋ.\n10, 11. Amrɔ nɛɛ lɛ, namɛi yɔɔ hegbɛ akɛ amɛyaa Gilead Skul lɛ, ni mɛni hewɔ ato nikasemɔ lɛ he gbɛjianɔ lɛ?\n10 Buu-Mɔɔ Gilead Biblia Skul. Aje nɔ ni atsɛɔ lɛ amrɔ nɛɛ akɛ Buu-Mɔɔ Gilead Biblia Skul lɛ shishi yɛ Ju, February 1, 1943. Shishijee lɛ, yiŋtoo ni yɔɔ skul lɛ sɛɛ ji ní akɛtsɔse gbɛgbalɔi kɛ bei fɛɛ sɔɔlɔi krokomɛi kɛhã maŋsɛɛ sɔɔmɔ yɛ je lɛŋ hei komɛi. Shi kɛjɛ October afi 2011 kɛbaa nɛɛ, mɛi ni yɔɔ be fɛɛ sɔɔmɔ krɛdɛɛ lɛ fãi srɔtoi lɛ amli, tamɔ gbɛgbalɔi krɛdɛi, kpokpaa nɔkwɛlɔi kɛ amɛŋamɛi, mɛi ni sɔmɔɔ yɛ Betel, kɛ shiɛlɔi ni sɔmɔɔ akɛ maŋsɛɛ sɔɔlɔi ni amɛyako skul lɛ pɛŋ ji mɛi ni ahãa amɛyaa skul nɛɛ.\n11 Mɛni hewɔ ato Gilead Skul nikasemɔ lɛ he gbɛjianɔ lɛ? Nyɛmi nuu ko ni kɛ afii pii etsɔɔ nii yɛ skul nɛɛ hã hetoo akɛ: “Koni atsɔ Nyɔŋmɔ Wiemɔ lɛ kasemɔ nɔ awaje nikaselɔi lɛ ahemɔkɛyeli, ní aye abua amɛ ni amɛná sui kpakpai ni he baahia amɛ koni amɛnyɛ amɛkpee naagbai ni amɛkɛbaakpe yɛ sɔ̃i ni akɛbaawo amɛdɛŋ lɛ amli lɛ anaa. Agbɛnɛ hu, nikasemɔ lɛ yiŋtoo kome ji ní eye ebua nikaselɔi lɛ koni suɔmɔ ni amɛyɔɔ kɛhã sane kpakpa jajemɔ nitsumɔ lɛ mli awa kwraa fe tsutsu lɛ.”—Efe. 4:11.\n12, 13. Te Gilead Skul lɛ ená jeŋ muu fɛɛ shiɛmɔ nitsumɔ lɛ nɔ hewalɛ ehã tɛŋŋ? Okɛ nɔkwɛmɔnɔ ahã.\n12 Te Gilead Skul lɛ ená jeŋ muu fɛɛ shiɛmɔ nitsumɔ lɛ nɔ hewalɛ ehã tɛŋŋ? Kɛjɛ afi 1943 ni ato shishi lɛ, atsɔse mɛi 8,500 kɛ sɛɛ yɛ skul nɛɛ mli, * ni atsu mɛi ni Gilead skul lɛ etsɔse amɛ lɛ kɛtee shikpɔji 170 kɛ sɛɛ anɔ yɛ je lɛŋ hei srɔtoi. Maŋsɛɛ sɔɔlɔi nɛɛ kɛ tsɔsemɔ ni amɛná lɛ tsuɔ nii jogbaŋŋ, ni amɛkɛ ekãa tsuɔ shiɛmɔ nitsumɔ lɛ kɛfeɔ nɔkwɛmɔnɔ kpakpa, ni amɛtsɔseɔ mɛi krokomɛi hu koni amɛfee nakai. Yɛ shihilɛi babaoo amli lɛ, ahãa maŋsɛɛ sɔɔlɔi yatsuɔ nii yɛ hei ni Maŋtsɛyeli shiɛlɔi bɛ loo amɛyi faaa.\n13 Susumɔ nɔ ni ba yɛ Japan lɛ he okwɛ, be ni Jeŋ Ta II lɛ yaa nɔ lɛ, gbɛjianɔ ni ato kɛhã shiɛmɔ nitsumɔ lɛ gu kwraa. Be ni shɛɔ August afi 1949 lɛ, shiɛlɔi ni ji Japan shikwɛ̃ɛbii lɛ shɛɛɛ nyɔŋma. Kɛ̃lɛ, be ni nakai afi lɛ baa naagbee lɛ, maŋsɛɛ sɔɔlɔi 13 ni atsɔse amɛ yɛ Gilead skul lɛ ahiɛ edɔ waa kɛmiishiɛ yɛ Japan. Atsu maŋsɛɛ sɔɔlɔi pii kɛyafata amɛhe. Maŋsɛɛ sɔɔlɔi lɛ kɛ amɛjwɛŋmɔ ma maŋtiasei wuji lɛ anɔ tsutsu, ni sɛɛ mli lɛ amɛshi kɛtee maŋtiasei krokomɛi amli. Maŋsɛɛ sɔɔlɔi lɛ jɛ amɛtsuiaŋ fɛɛ amɛwo amɛ-Biblia nikaselɔi lɛ kɛ mɛi krokomɛi hewalɛ koni amɛkɛ amɛhe awo gbɛgbamɔ nitsumɔ lɛ mli. Ekãa ni maŋsɛɛ sɔɔlɔi lɛ kɛtsu nii lɛ wo yibii kpakpai babaoo. Amrɔ nɛɛ, Maŋtsɛyeli shiɛlɔi 216,000 kɛ sɛɛ yɔɔ Japan, ni amɛteŋ mɛi ni miihe ashɛ 86,800 miisɔmɔ akɛ daa gbɛgbalɔi! *\n14. Mɛɛ nɔmimaa teokrase skul srɔtoi lɛ hãa wɔnáa? (Kwɛmɔ akrabatsa ni ji “ Skul Srɔtoi ni Akɛtsɔseɔ Maŋtsɛyeli Shiɛlɔi” ni yɔɔ baafa 188 lɛ hu.)\n14 Teokrase skul krokomɛi hu. Gbɛgbamɔ Sɔɔmɔ Skul, Biblia Skul Kɛha Kristofoi Gbalashihilɛ mli Hefatalɔi, kɛ Biblia Skul Kɛha Nyɛmimɛi Hii Oshijafoi lɛ eye ebua mɛi ni kɛ amɛhe woɔ mli lɛ koni amɛná amɛkɛ Nyɔŋmɔ teŋ wekukpãa kpakpa, ní amɛkɛtsu nii jogbaŋŋ yɛ shiɛmɔ nitsumɔ lɛ mli. * Teokrase skul srɔtoi nɛɛ fɛɛ ji odaseyeli kpele ni maa nɔ mi akɛ, wɔ-Maŋtsɛ lɛ eje gbɛ ewaje esɛɛnyiɛlɔi lɛ koni amɛnyɛ amɛtsu amɛsɔɔmɔ lɛ jogbaŋŋ kɛwula shi.—2 Tim. 4:5.\nAtsɔseɔ Nyɛmimɛi Hii Kɛhãa Sɔ̃i Krɛdɛi Ahe Nitsumɔ\n15. Esa akɛ hii ni yɔɔ sɔɔmɔ hegbɛi lɛ akase Yesu yɛ mɛɛ gbɛ nɔ?\n15 Okɛ ojwɛŋmɔ aya Yesaia gbalɛ ni wieɔ Yesu he akɛ Nyɔŋmɔ miitsɔɔ lɛ nii lɛ nɔ. Yɛ nɔ ni wɔbaatsɛ lɛ akɛ ŋwɛi skul nɛɛ mli lɛ, Bi lɛ kase ‘bɔ ni ekɛ mɔ ni etɔ lɛ lɛ baawie ahã.’ (Yes. 50:4) Yesu kɛ nakai nikasemɔ lɛ tsu nii; be ni eyɔɔ shikpɔŋ lɛ nɔ lɛ, eye ebua mɛi fɛɛ ni ‘etɔ amɛ ni amɛjatsui tsii fe amɛ lɛ’ ni amɛná hejɔɔmɔ. (Mat. 11:28-30) Nakai nɔŋŋ esa akɛ mɛi ni akɛ sɔɔmɔ hegbɛi komɛi ewo amɛdɛŋ lɛ akase Yesu, ní amɛtsɔmɔ hejɔɔmɔhei amɛhã nyɛmimɛi lɛ. Enɛ hewɔ ato skul srɔtoi ahe gbɛjianɔ kɛtsɔseɔ nyɛmimɛi ni shɛɔ taomɔ nii lɛ ahe lɛ koni amɛnyɛ amɛsɔmɔ amɛnyɛmimɛi Kristofoi lɛ jogbaŋŋ fe tsutsu lɛ.\n16, 17. Mɛɛ yiŋtoo hewɔ ni afee Maŋtsɛyeli Sɔɔmɔ Skul lɛ? (Kwɛmɔ shishigbɛ niŋmaa lɛ hu.)\n16 Maŋtsɛyeli Sɔɔmɔ Skul. Aje skul nɛɛ klɛŋklɛŋ nɔ lɛ shishi yɛ March 9, 1959, yɛ South Lansing, ni yɔɔ New York lɛ. Mɛi ni afɔ̃ amɛ nine kɛhã skul ni hé nyɔɔŋ kome nɛɛ ji nɔkwɛlɔi gbɛfalɔi kɛ mɛi ni ŋmɛnɛ lɛ wɔtsɛɔ amɛ akɛ onukpai akuu lɛ saji ahe gbɛjianɔtolɔi lɛ. Sɛɛ mli lɛ, atsɔɔ skul lɛ mli nikasemɔi lɛ ashishi kɛjɛ Blɔfo Wiemɔ mli kɛtee wiemɔi krokomɛi amli, ni fiofio lɛ akɛ skul nɛɛ bɔi nyɛmimɛi hii atsɔsemɔ yɛ je lɛŋ fɛɛ. *\nNyɛminuu Lloyd Barry ni miitsɔɔ nii yɛ Maŋtsɛyeli Sɔɔmɔ Skul yɛ Japan, yɛ afi 1970\n17 Wɔ wolo ko (1962 Yearbook of Jehovah’s Witnesses) wie nɔ hewɔ ni ato skul lɛ shishi lɛ he akɛ: “Akɛni dekã bɛ kwraa loo nibii pii heɔ mɔ be yɛ je nɛŋ hewɔ lɛ, esa akɛ mɔ ni miisɔmɔ akɛ nɔkwɛlɔ yɛ Yehowa Odasefoi asafo lɛ mli lɛ afee nuu ni baanyɛ ato eshihilɛ he gbɛjianɔ jogbaŋŋ, bɔ ni afee ni ená be ehã mɛi fɛɛ ni yɔɔ asafo lɛ mli lɛ koni amɛná ehe sɛɛ. Nakai beaŋ nɔŋŋ lɛ, esaaa akɛ efeɔ mɔ ko ni kuɔ ehiɛ eshwieɔ eweku lɛ nɔ yɛ asafo lɛ hewɔ, moŋ lɛ esa akɛ ekɛ hiɛshikamɔ atsu nii. Eji hegbɛ ni nɔ bɛ kwraa ni akɛduro aŋkroaŋkroi ni nyiɛɔ asafoi lɛ ahiɛ yɛ je lɛŋ fɛɛ lɛ; amɛbakpeɔ yɛ Maŋtsɛyeli Sɔɔmɔ Skul lɛ kɛnáa tsɔsemɔ ni baaye abua amɛ ni amɛtsu amɛsɔi akɛ nɔkwɛlɔi lɛ ahe nii jogbaŋŋ kɛmɔ shi taakɛ Biblia lɛ kpaa gbɛ yɛ amɛdɛŋ lɛ.”—1 Tim. 3:1-7; Tito 1:5-9.\n18. Mɛɛ gbɛ nɔ Nyɔŋmɔ webii lɛ fɛɛ náa Maŋtsɛyeli Sɔɔmɔ Skul lɛ he sɛɛ?\n18 Nyɔŋmɔ webii fɛɛ ená Maŋtsɛyeli Sɔɔmɔ Skul lɛ he sɛɛ. Mɛni hewɔ wɔkɛɔ nakai? Kɛ́ asafoŋ onukpai kɛ asafoŋ sɔɔlɔi kɛ nibii ni amɛkaseɔ yɛ skul nɛɛ tsu nii lɛ, amɛbafeɔ tamɔ Yesu, no ji amɛbatsɔmɔɔ hejɔɔmɔhei loo yelikɛbualɔi kpakpai amɛhãa amɛnyɛmimɛi Kristofoi lɛ. Kɛ́ asafoŋ onukpa loo asafoŋ sɔɔlɔ ko ni susuɔ mɔ he jɛ bulɛ mli ekɛbo wie, eto etsui shi ebo bo toi, loo ebasara bo ni ewo bo hewalɛ lɛ, aso eŋɔɔɔ onaa? (1 Tes. 5:11) Hii ni shɛɔ taomɔ nii nɛɛ ahe lɛ ji jɔɔmɔ diɛŋtsɛ kɛhã amɛsafoi lɛ!\n19. Mɛɛ skul krokomɛi hu Nitsɔɔmɔ Ajinafoi Akuu lɛ toɔ he gbɛjianɔ, ni mɛni hewɔ ato skul srɔtoi nɛɛ ahe gbɛjianɔ?\n19 Teokrase skul krokomɛi hu. Gbɛtsɔɔmɔ Kuu lɛ mli Nitsɔɔmɔ Ajinafoi Akuu lɛ kwɛɔ skul krokomɛi ni akɛtsɔseɔ nyɛmimɛi hii ni yɔɔ sɔɔmɔ hegbɛi komɛi yɛ Yehowa asafo lɛ mli lɛ anɔ. Ato skul srɔtoi nɛɛ ahe gbɛjianɔ koni akɛye abua nyɛmimɛi hii ni sɔ̃i jwere amɛnɔ lɛ—asafoŋ onukpai, kpokpaa nɔkwɛlɔi, kɛ Nitsumɔhe Nine Ajinafoi Akuu mli bii—koni amɛnyɛ amɛtsu amɛsɔ̃i babaoo lɛ ahe nii jogbaŋŋ fe tsutsu lɛ. Wiemɔi ni adamɔɔ Biblia lɛ nɔ ahãa lɛ woɔ nyɛmimɛi hii nɛɛ hewalɛ koni amɛhiɛ wekukpãa kpakpa ni kã amɛ kɛ Yehowa teŋ lɛ mli kpɛŋŋ, agbɛnɛ hu amɛkɛ Ŋmalɛi lɛ amli shishitoo mlai lɛ atsu nii be ni amɛkɛ tooi ni jara wa ni Yehowa etuu ewo amɛdɛŋ lɛ shãraa lɛ.—1 Pet. 5:1-3.\nSɔɔmɔ Tsɔsemɔ Skul klɛŋklɛŋ nɔ ni afee yɛ Malawi, yɛ afi 2007\n20. Mɛni hewɔ Yesu nyɛ ewie akɛ wɔ fɛɛ lɛ, ‘Yehowa tsɔɔ’ wɔ nii lɛ, ni mɛni otswa ofai shi akɛ obaafee?\n20 Eyɛ faŋŋ akɛ, Mesia Maŋtsɛ lɛ ekwɛ koni atsɔse esɛɛnyiɛlɔi lɛ jogbaŋŋ diɛŋtsɛ. Ato tsɔsemɔi lɛ fɛɛ yɛ klɛmpɛi anaa, no ji kɛjɛ ŋwɛi kɛbayi shi: Yehowa tsɔse e-Bi lɛ, ni e-Bi lɛ hu tsɔse esɛɛnyiɛlɔi lɛ. Enɛ hewɔ lɛ, eja gbɛ akɛ Yesu kɛɛ akɛ, wɔ fɛɛ lɛ, ‘Yehowa tsɔɔ’ wɔ nii. (Yoh. 6:45; Yes. 54:13) Nyɛhãa wɔbɔa mɔdɛŋ wɔnáa tsɔsemɔi fɛɛ ni wɔ-Maŋtsɛ lɛ eto he gbɛjianɔ lɛ he sɛɛ. Kɛfata he lɛ, esa akɛ wɔhã ehi wɔjwɛŋmɔŋ akɛ yiŋtoo titri ni yɔɔ tsɔsemɔi nɛɛ asɛɛ ji ní akɛye abua wɔ ni wɔhe awa yɛ mumɔŋ koni wɔnyɛ wɔtsu wɔsɔɔmɔ nitsumɔ lɛ jogbaŋŋ kɛmɔ shi.\n^ kk. 5 Te wɔfeɔ tɛŋŋ wɔleɔ akɛ Tsɛ lɛ tsɔɔ Bi lɛ bɔ ni atsɔɔ nii? Susumɔ enɛ he okwɛ: Nɔkwɛmɔ nii babaoo ni Yesu kɛtsu nii yɛ nitsɔɔmɔ mli lɛ wo gbalɛ ni agba afii ohai komɛi dani afɔ lɛ lɛ obɔ. (Lala 78:2; Mat. 13:34, 35) Eyɛ faŋŋ akɛ, Yehowa, Mɔ ni kɛ gbalɛ lɛ hã lɛ na jeeŋmɔ akɛ e-Bi lɛ kɛ nɔkwɛmɔ nii loo abɛbuai baatsu nii kɛtsɔɔ mɛi anii.—2 Tim. 3:16, 17.\n^ kk. 6 Nyɔji komɛi asɛɛ lɛ, Yesu “hala mɛi 70 krokomɛi ni etsu amɛ enyɔɔnyɔ” koni amɛyashiɛ. Etsɔse amɛ hu.—Luka 10:1-16.\n^ kk. 12 Mɛi komɛi etee Gilead Skul lɛ fe shi kome.\n^ kk. 13 Kɛ́ ootao ole hewalɛ ni maŋsɛɛ sɔɔlɔi ni ená Gilead tsɔsemɔ lɛ ená yɛ jeŋ fɛɛ shiɛmɔ nitsumɔ lɛ nɔ lɛ he saji fitsofitso lɛ, kwɛmɔ wolo ni ji Jehovah’s Witnesses—Proclaimers of God’s Kingdom lɛ yitso 23 lɛ.\n^ kk. 14 Akɛ Skul Kɛhã Maŋtsɛyeli Sane Kpakpa Jajelɔi lɛ eye naagbee nɔ enyɔ lɛ najiaŋ.\n^ kk. 16 Amrɔ nɛɛ, asafoŋ onukpai fɛɛ náa Maŋtsɛyeli Sɔɔmɔ Skul srɔtoi ni esoro be ni eko fɛɛ eko heɔ, ni afɔɔ feemɔ yɛ afii fioo komɛi amli lɛ ahe sɛɛ. Kɛjɛ afi 1984 kɛbaa nɛɛ, atsɔse asafoŋ sɔɔlɔi hu yɛ skul nɛɛ.\nMɛɛ tsɔsemɔ Yesu nine shɛ nɔ kɛjɛ e-Tsɛ lɛ ŋɔɔ?\nMɛɛ gbɛ nɔ Maŋtsɛ lɛ etsɔse esɛɛnyiɛlɔi lɛ koni amɛtsɔmɔ shiɛlɔi?\nMɛni afee kɛtsɔse hii ni shɛɔ taomɔ nii ahe koni amɛtsu amɛsɔ̃i lɛ ahe nii?\nMɛni obaafee kɛtsɔɔ akɛ ohiɛ sɔɔ tsɔsemɔ ni Maŋtsɛ lɛ kɛhãa lɛ?\nSKUL SRƆTOI NI AKƐTSƆSEƆ MAŊTSƐYELI SHIƐLƆI\nWƆSHIƐMƆ KƐ WƆSHIHILƐ AKƐ KRISTOFOI\nYiŋtoo: Koni akɛtsɔse shiɛlɔi ni amɛtsɔmɔ sane kpakpa lɛ shiɛlɔi kɛ tsɔɔlɔi ni nitsumɔi woɔ yibii kpakpai.\nBe ni Eheɔ: Agbeee naa.\nHe ni Afeɔ Yɛ: Maŋtsɛyeli Asai fɛɛ anɔ.\nMɛi ni Baanyɛ Aya: Mɔ fɛɛ mɔ ni kɛ asafo lɛ bɔɔ daa, ni kpɛlɛɔ Biblia tsɔɔmɔi lɛ anɔ, ni hiɔ shi yɛ Kristofoi ashishitoo mlai anaa lɛ baanyɛ ekɛ ehe awo mli. Kɛ́ ootao okɛ ohe awo mli lɛ, yaana Wɔshiɛmɔ kɛ Wɔshihilɛ Kpee nɔkwɛlɔ lɛ.\nSɛɛnamɔi ni Yɔɔ He: Otsi teŋ kpee lɛ hãa wɔleɔ bɔ ni ataoɔ nii amli kɛ bɔ ni agbalaa saji amli jogbaŋŋ. Agbɛnɛ hu, eyeɔ ebuaa wɔ ni wɔboɔ mɛi krokomɛi toi ni wɔkɛ wɔjwɛŋmɔ yaa amɛmumɔŋ hiamɔ nii anɔ, shi jeee wɔ pɛ wɔnɔ nɔ.\nNyɛmi nuu ko ni atsɛɔ lɛ Arnie, ni kɛ afii babaoo sɔmɔ akɛ nɔkwɛlɔ gbɛfalɔ lɛ kɛɛ akɛ: “Mibada akɛ mɔ ko ni haa momo, ni minyɛɛɛ mɛi ahiɛ hu makwɛ. Skul nɛɛ eye ebua mi ni miná ekãa. Yehowa yelikɛbuamɔ naa lɛ, skul nɛɛ etsɔse mi ni ehã mile bɔ ni esa akɛ mamu mahã kɛ gbɛi anɔ ni matsɔ mikɛ mijwɛŋmɔ ama otii lɛ anɔ. Midaa Nyɔŋmɔ shi akɛ miná nyɛmɔ ni manyɛ mikɛjie Nyɔŋmɔ yi yɛ asafo lɛ mli kɛ shiɛmɔ nitsumɔ lɛ mli.”\nSKUL KƐHÃ ASAFOŊ ONUKPAI *\nYiŋtoo: Koni akɛye abua asafoŋ onukpai ní amɛkɛwaje amɛkɛ Nyɔŋmɔ teŋ wekukpãa lɛ, ní amɛnyɛ amɛtsu nitsumɔi ní akɛwo amɛdɛŋ yɛ asafo lɛ mli lɛ jogbaŋŋ.\nBe ni Eheɔ: Gbii enumɔ.\nHe ni Afeɔ Yɛ: Nitsumɔhe nine lɛ tsɔɔ; bei pii lɛ, afeɔ yɛ Maŋtsɛyeli Asa ko ni bɛŋkɛ loo Kpee Asa ko nɔ.\nMɛi ni Baanyɛ Aya: Nitsumɔhe nine lɛ fɔ̃ɔ nine etsɛɔ asafoŋ onukpai ni sa lɛ.\nSɛɛnamɔi ni Yɔɔ He: Kadimɔ nɔ ni nyɛmimɛi ni gbe klas ni ji 92 lɛ naa yɛ Patterson, New York, U.S.A. lɛ ateŋ mɛi komɛi kɛɛ:\n“Miná skul lɛ he sɛɛ waa, eye ebua mi ni mile mihe nɔ kwɛmɔ kɛ bɔ ni mafee makwɛ Yehowa tooi lɛ.”\n“Mikɛ tsɔsemɔ nɛɛ baatsu nii miwala gbii abɔ fɛɛ.”\nGBƐGBAMƆ SƆƆMƆ SKUL\nYiŋtoo: Koni ewaje gbɛgbalɔi lɛ ni amɛnyɛ amɛtsu amɛsɔɔmɔ lɛ ‘jogbaŋŋ kɛwula shi.’—2 Tim. 4:5.\nBe ni Eheɔ: Gbii ekpaa.\nHe ni Afeɔ Yɛ: Nitsumɔhe nine lɛ tsɔɔ; bei pii lɛ, afeɔ yɛ Maŋtsɛyeli Asa ko ni bɛŋkɛ nɔ.\nMɛi ni Baanyɛ Aya: Kpokpaa nɔkwɛlɔ lɛ fɔ̃ɔ gbɛgbalɔi fɛɛ ni kɛ afi kome loo nɔ ni fe nakai esɔmɔ lɛ nine koni amɛba skul lɛ. Afɔ̃ɔ mɛi hu ni kɛ afii saŋŋ esɔmɔ akɛ gbɛgbalɔi, ni be ni amɛtee skul nɛɛ afii enumɔ eho lɛ anine koni amɛya ekoŋŋ.\nSɛɛnamɔi ni Yɔɔ He: Nyɛmi yoo ko ni atsɛɔ lɛ Lily lɛ kɛɛ: “Skul lɛ eye ebua mi bɔ ni manyɛ makpee naagbai ni mikɛkpeɔ yɛ shiɛmɔ nitsumɔ lɛ mli kɛ mishihilɛ mli lɛ anaa. Gbɛ nɔ ni mitsɔɔ mikaseɔ nii, bɔ ni mitsɔɔ nii mihãa, kɛ bɔ ni mikɛ Biblia lɛ tsuɔ nii mihãa lɛ etee hiɛ waa diɛŋtsɛ. Esaa mi jogbaŋŋ fe tsutsu lɛ koni manyɛ maye mabua mɛi krokomɛi, kɛ asafoŋ onukpai lɛ, ní maye mabua asafo lɛ hu koni eshwere.”\nBrenda, ni etee skul nɛɛ shii enyɔ sɔŋŋ lɛ kɛɛ: “Skul lɛ eye ebua mi koni mikɛ mihe awo nibii ni kɔɔ Nyɔŋmɔjamɔ he lɛ amli waa agbɛnɛ, etsɔse mihenilee jogbaŋŋ, ni ehã mikɛ mijwɛŋmɔ ema mɛi krokomɛi ni maye mabua amɛ lɛ nɔ. Eji anɔkwale akɛ, Yehowa mli hi naakpa!”\nSKUL KƐHÃ MƐI NI EJE BETEL SƆƆMƆ SHISHI\nYiŋtoo: Afeɔ skul nɛɛ koni akɛye abua mɛi ní eje Betel sɔɔmɔ shishi lɛ ní amɛnyɛ amɛye omanye yɛ amɛsɔɔmɔ lɛ mli.\nBe ni Eheɔ: Otsii 16; afeɔ lɛ shi kome daa otsi, ni eyeɔ minitii 45.\nHe ni Afeɔ Yɛ: Betel.\nMɛi ni Baanyɛ Aya: Ahãa mɛi ni ahé amɛ kwraa akɛ Betel weku lɛ mli bii kɛ mɛi ni kɛ amɛhe ehã ni amɛbayeɔ amɛbuaa yɛ Betel daa (ni amɛkɛ afi kome loo nɔ ni fe nakai esɔmɔ) lɛ yaa skul nɛɛ.\nSɛɛnamɔi ni Yɔɔ He: Nyɛmi nuu ko ni atsɛɔ lɛ Demetrius, ni tee skul nɛɛ eko yɛ afi 1980 afiiaŋ lɛ kɛɛ: “Nibii ni atsɔɔ mi lɛ ye ebua mi ni ehã mile bɔ ni akaseɔ nii ahãa jogbaŋŋ, ni esaa mi koni manyɛ mikɛ afii babaoo atsu Betel nitsumɔ lɛ. Bɔ ni tsɔɔlɔi lɛ tsɔɔ nii lɛ amɛhã, bɔ ni ato nikasemɔ lɛ he gbɛjianɔ, kɛ ŋaawoo ni yeɔ ebuaa ni akɛhã wɔ lɛ hã miná nɔmimaa akɛ Yehowa kɛ suɔmɔ susuɔ mihe waa, ni eesumɔ koni maye omanye yɛ mi-Betel sɔɔmɔ lɛ mli.”\nSKUL KƐHÃ MAŊTSƐYELI SANE KPAKPA JAJELƆI *\nYiŋtoo: Koni akɛ tsɔsemɔ krɛdɛɛ ahã mɛi ni yɔɔ bei fɛɛ sɔɔmɔ lɛ mli lɛ (mɛi ni ebote gbalashihilɛ mli, nyɛmimɛi hii kɛ yei ni boteko gbalashihilɛ mli) koni Yehowa kɛ egbɛjianɔtoo lɛ anyɛ ekɛ amɛ atsu nii jogbaŋŋ. Abaahã mɛi ni gbeɔ skul nɛɛ naa lɛ ateŋ babaoo ayasɔmɔ yɛ hei ni hiamɔ lɛ da waa yɛ amɛjakumaŋ lɛŋ. Abaanyɛ ahã amɛteŋ mɛi ni yeko afii 50 lɛ ayasɔmɔ akɛ be kukuoo gbɛgbalɔi krɛdɛi yɛ hei ni etse amɛhe banee lɛ kɛlɛɛ shiɛmɔ nitsumɔ lɛ mli.\nBe ni Eheɔ: Nyɔji enyɔ.\nHe ni Afeɔ Yɛ: Nitsumɔhe nine lɛ tsɔɔ; bei pii lɛ, afeɔ yɛ Maŋtsɛyeli Asa loo Kpee Asa ko nɔ.\nNyɛmimɛi hii kɛ yei fɛɛ náa teokrase tsɔsemɔi ahe sɛɛ\nMɛi ni Baanyɛ Aya: Mɛi ni yaa skul nɛɛ ji mɛi ni yɔɔ bei fɛɛ sɔɔmɔ lɛ mli ni eye kɛjɛ afii 23 kɛyashi afii 65 ni yɔɔ gbɔmɔtsoŋ hewalɛ ni sa, ni amɛshihilɛ baaŋmɛ amɛ gbɛ koni amɛyasɔmɔ yɛ hei ni hiamɔ lɛ da waa yɛ, ni hiɛ su ni ji “Naa mi, tsũ mi!” (Yes. 6:8) Esa akɛ mɛi fɛɛ ni baaya skul lɛ, ni ji nyɛmimɛi hii kɛ yei ni boteko gbalashihilɛ mli kɛ gbalashihilɛ mli hefatalɔi lɛ afee mɛi ni kɛ afii enyɔ loo nɔ ni fe nakai esɔmɔ akɛ bei fɛɛ sɔɔlɔi ni amɛfolɔko mli. Esa akɛ gbalashihilɛ mli hefatalɔi lɛ afee mɛi ni bote gbalashihilɛ mli nɛɛ afii enyɔ loo nɔ ni fe nakai nɛ. Esa akɛ nyɛmimɛi hii lɛ afee asafoŋ onukpai loo asafoŋ sɔɔlɔi ni kɛ afii enyɔ loo nɔ ni fe nakai esɔmɔ ni amɛfolɔko mli. Kɛ́ asafo lɛ nitsumɔhe nine ni kwɛɔ nyɛshikpɔŋkuku lɛ nɔ lɛ feɔ skul nɛɛ eko lɛ, kɛ́ aafee kpokpaa wulu nɔ kpee lɛ, abaafee kpee ko kɛhã mɛi ni baasumɔ ni amɛya skul nɛɛ koni amɛle ehe saji krokomɛi.\nSɛɛnamɔi ni Yɔɔ He: Mɛi ni etee Biblia Skul Kɛhã Nyɛmimɛi Hii Oshijafoi kɛ Biblia Skul Kɛhã Kristofoi Gbalashihilɛ Mli Hefatalɔi lɛ ateŋ mɛi babaoo ewie wiemɔi kpakpai komɛi yɛ tsɔsemɔi ni amɛná lɛ ahe. Afi 2013 lɛ, Gbɛtsɔɔmɔ Kuu lɛ kpɛlɛ nɔ koni afee skul srɔtoi enyɔ nɛɛ ekome, abatsɛ lɛ akɛ Skul Kɛhã Maŋtsɛyeli Sane Kpakpa Jajelɔi. Amrɔ nɛɛ, gbɛgbalɔi krokomɛi babaoo ni kɛ anɔkwayeli esɔmɔ, ni nyɛmimɛi yei ni boteko gbalashihilɛ mli hu fata he lɛ baanyɛ aya skul nɛɛ ni amɛná tsɔsemɔ ni akɛhãa lɛ he sɛɛ.\nBUU-MƆƆ GILEAD BIBLIA SKUL\nYiŋtoo: Abaanyɛ ahã mɛi ni gbeɔ skul nɛɛ naa lɛ ayasɔmɔ akɛ kpokpaa nɔkwɛlɔi, maŋsɛɛ sɔɔlɔi, loo ní amɛyasɔmɔ yɛ Betel. Kɛ́ amɛkɛ tsɔsemɔ ni amɛná lɛ tsu nii jogbaŋŋ lɛ, amɛwajeɔ asafoi lɛ kɛ nitsumɔhe nine lɛ, ni amɛtswaa amɛ amɛmaa shi hu.\nBe ni Eheɔ: Nyɔji enumɔ.\nHe ni Afeɔ Yɛ: Watchtower Educational Center yɛ Patterson, New York.\nGilead klas—Patterson, New York\nMɛi ni Baanyɛ Aya: Gbalashihilɛ mli hefatalɔi, nyɛmimɛi hii kɛ yei ni boteko gbalashihilɛ mli ni miisɔmɔ momo yɛ bei fɛɛ sɔɔmɔ krɛdɛɛ lɛ fã ko mli lɛ. Nitsumɔhe Nine Ajinafoi Akuu lɛ baanyɛ amɛkɛ skul nɛɛ he gbɛbimɔ wolo ahã maŋsɛɛ sɔɔlɔi ni eyako Gilead skul lɛ pɛŋ, gbɛgbalɔi krɛdɛi, Betel weku lɛŋ bii kɛ nɔkwɛlɔi gbɛfalɔi kɛ amɛŋamɛi koni amɛŋmala nɔ nii ni ahã amɛya skul lɛ. Esa akɛ mɛi ni baasumɔ ni ahã amɛya skul lɛ afee mɛi ni wieɔ Blɔfo ni amɛŋmaa hu.\nSɛɛnamɔi ni Yɔɔ He: Lade kɛ Monique ji gbalashihilɛ mli hefatalɔi ni jɛ Amerika. Amɛgbe skul nɛɛ naa ni amɛkɛ afii pii eyasɔmɔ lɛ wie saji ni nyiɛ sɛɛ nɛɛ:\nLade kɛɛ akɛ: “Gilead skul lɛ saa wɔ jogbaŋŋ koni wɔnyɛ wɔyasɔmɔ yɛ he fɛɛ he ni akɛ wɔ baaya yɛ je nɛŋ, ni wɔfee klalo akɛ wɔkɛ wɔnyɛmimɛi lɛ baafee ekome kɛsɔmɔ.”\nMonique kɛfata he akɛ: “Kɛ́ mikɛ nɔ ni mikase yɛ Nyɔŋmɔ Wiemɔ lɛ mli lɛ tsu nii lɛ, mináa miishɛɛ waa yɛ misɔɔmɔ lɛŋ. Nakai miishɛɛ lɛ maa nɔ mi akɛ Yehowa sumɔɔ mi.”\nMAŊTSƐYELI SƆƆMƆ SKUL\nYiŋtoo: Koni akɛtsɔse kpokpaa nɔkwɛlɔi, asafoŋ onukpai, kɛ asafoŋ sɔɔlɔi ní amɛnyɛ amɛtsu nɔkwɛmɔ nitsumɔ lɛ kɛ sɔ̃i krokomɛi ni jwere amɛnɔ yɛ Yehowa gbɛjianɔtoo lɛ mli lɛ ahe nii jogbaŋŋ. (Bɔf. 20:28) Atsɔɔ shihilɛi ni miiya nɔ, tsakemɔi kɛ hiamɔ nii ni kɔɔ asafoi lɛ ahe lɛ yɛ skul nɛɛ mli. Kɛ́ eyɛ mli aahu (afii fioo komɛi amli) lɛ, Gbɛtsɔɔmɔ Kuu lɛ kwɛɔ ni atoɔ skul nɛɛ he gbɛjianɔ.\nBe ni Eheɔ: Nyɛsɛɛ afii nɛɛ amli lɛ, skul nɛɛ feemɔ eye bei srɔtoi.\nHe ni Afeɔ Yɛ: Bei pii lɛ, afeɔ yɛ Maŋtsɛyeli Asa loo Kpee Asa ko nɔ.\nMɛi ni Baanyɛ Aya: Kpokpaa nɔkwɛlɔ lɛ wóɔ asafoŋ onukpai kɛ asafoŋ sɔɔlɔi lɛ atoi nɔ yɛ he. Nitsumɔhe nine lɛ fɔ̃ɔ nɔkwɛlɔi gbɛfalɔi komɛi anine.\nSɛɛnamɔi ni Yɔɔ He: “Eyɛ mli akɛ skul lɛ yeee be ko tsɔ moŋ, shi nitsɔɔmɔ lɛ mli kã shi, ni ewoɔ onukpai lɛ hewalɛ koni amɛkɛ miishɛɛ kɛ ekãa atsu nii yɛ Yehowa sɔɔmɔ mli. Asafoŋ onukpai ni ahole amɛ etsɛko kɛ mɛi ni ahole amɛ etsɛ lɛ fɛɛ kaseɔ bɔ ni amɛbaafee ni amɛkwɛ toi lɛ anɔ jogbaŋŋ, kɛ bɔ ni amɛbaafee amɛhiɛ jwɛŋmɔ kome kɛ susumɔ kome.”—Quinn.\n“Tsɔsemɔ nɛɛ ye ebua wɔ ni wɔnu saji ni kɔɔ wɔhemɔkɛyeli lɛ he lɛ shishi, ebɔ wɔ kɔkɔ yɛ osharai ahe, ni ehã wɔna bɔ ni wɔɔfee wɔkwɛ tooi lɛ anɔ jogbaŋŋ.”—Michael.\nSKUL KƐHÃ KPOKPAA NƆKWƐLƆI KƐ AMƐŊAMƐI *\nYiŋtoo: Koni akɛye abua kpokpaa nɔkwɛlɔi ní amɛnyɛ amɛsɔmɔ asafoi lɛ jogbaŋŋ be ni ‘amɛbɔɔ wiemɔ kɛ tsɔɔmɔ he mɔdɛŋ,’ ni amɛkwɛɔ mɛi ní atuu awo amɛdɛŋ lɛ anɔ lɛ.—1 Tim. 5:17; 1 Pet. 5:2, 3.\nBe ni Eheɔ: Nyɔɔŋ kome.\nHe ni Afeɔ Yɛ: Nitsumɔhe nine lɛ tsɔɔ.\nMɛi ni Baanyɛ Aya: Nitsumɔhe nine lɛ fɔ̃ɔ kpokpaa nɔkwɛlɔi kɛ amɛŋamɛi nine.\nSɛɛnamɔi ni Yɔɔ He: Joel kɛ Connie ni tee klɛŋklɛŋ klas lɛ yɛ afi 1999 lɛ kɛɛ akɛ: “Ehã wɔná hiɛsɔɔ babaoo wɔhã bɔ ni Yesu kwɛɔ asafo lɛ nɔ lɛ. Wɔna bɔ ni ehe hiaa ni wɔwo nyɛmimɛi ni wɔsɔmɔɔ lɛ hewalɛ, ní wɔhã ekomefeemɔ ni yɔɔ asafo fɛɛ asafo mli lɛ mli awa. Kɛfata he lɛ, nikasemɔ lɛ hã wɔna akɛ, eyɛ mli akɛ nɔkwɛlɔ gbɛfalɔ lɛ kɛ ŋaawoo hãa, ni bei komɛi po lɛ ejajeɔ mɛi moŋ, shi oti titri ni ma ehiɛ ji ní eye ebua nyɛmimɛi lɛ koni amɛna akɛ Yehowa sumɔɔ amɛ waa.”\nSKUL KƐHÃ NITSUMƆHE NINE AJINAFOI AKUU MLI BII KƐ AMƐŊAMƐI\nYiŋtoo: Koni akɛye abua Nitsumɔhe Nine Ajinafoi Akuu mli bii lɛ ni amɛnyɛ amɛkwɛ Betel shĩai lɛ anɔ jogbaŋŋ, ni amɛtsu sɔɔmɔ nitsumɔ lɛ he saji ni kɔɔ asafoi lɛ ahe lɛ ahe nii, ní amɛkwɛ kpokpai ni yɔɔ amɛshikpɔŋ kukuji lɛ amli lɛ anɔ—Luka 12:48b.\nMɛi ni Baanyɛ Aya: Gbɛtsɔɔmɔ Kuu lɛ mli Sɔɔmɔ Ajinafoi Akuu lɛ fɔ̃ɔ Nitsumɔhe Nine Ajinafoi Akui loo Maŋ Ajinafoi Akui lɛ amli bii kɛ amɛŋamɛi lɛ nine.\nSɛɛnamɔi ni Yɔɔ He: Lowell kɛ Cara fata klas ni ji 25 lɛ he. Amrɔ nɛɛ amɛmiisɔmɔ yɛ Nigeria.\nLowell kɛɛ: “Ahã mile akɛ, ekɔɔɔ he eko nitsumɔi ni jwere mi nɔ loo nitsumɔ ni atu awo midɛŋ lɛ, nɔ titri ni baahã masa Yehowa hiɛ ji mikɛ lɛ teŋ wekukpãa.”\nCara kaiɔ nɔ ko ni ekase yɛ skul lɛ, ewie akɛ: “Kɛ́ minyɛɛɛ magbala sane oti ko mli yɛ gbɛ ni yɔɔ mlɛo nɔ lɛ, esa akɛ makase nakai sane lɛ jogbaŋŋ dani maka akɛ matsɔɔ mɛi krokomɛi.”\n^ kk. 63 Amrɔ nɛɛ jeee maŋ fɛɛ maŋ nɔ afeɔ skul nɛɛ yɛ.\n^ kk. 84 Amrɔ nɛɛ jeee maŋ fɛɛ maŋ nɔ afeɔ skul nɛɛ yɛ.\n^ kk. 105 Amrɔ nɛɛ jeee maŋ fɛɛ maŋ nɔ afeɔ skul nɛɛ yɛ.\n“Jajemɔ Onaji Amaamɔhe lɛ Pɛpɛɛpɛ” Koni Oya Ohiɛ\nTe ooofee tɛŋŋ ojie gbɛtsĩi nii kɛje ogbɛ lɛ nɔ, ni oshɛ mumɔŋ otii ni okɛmamɔ ohiɛ lɛ ahe?\nYe Obua Mɛi Koni Amɛkɛ Nyɛmɔi ni Amɛyɔɔ lɛ Atsu Nii Kɛmɔ Shi\nTe wɔɔfee tɛŋŋ wɔye wɔbua oblahii ni yɔɔ asafo lɛ mli loo hii ni abaptisi etsɛko lɛ koni amɛya amɛhiɛ lɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko Nyɔŋmɔ Maŋtsɛyeli lɛ Ebɔi Nɔyeli\nGilead Skul Klas ni Ji 137 Nɔ lɛ He Amaniɛbɔɔ Kuku